Analýza štátnych sviatkov Slovenskej republiky

Štátne sviatky, dni pracovného pokoja a pamätné dni upravuje zákon Národnej rady Slovenskej republiky  č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (ďalej len "zákon"). 

I. Štátne sviatky a dni pracovného pokoja

V zmysle § 1 zákona sú štátnymi sviatkami: 

1.	1. január - Deň vzniku Slovenskej republiky, 
2.	5. júl - sviatok svätého Cyrila a Metoda,
3.	29. august - výročie Slovenského národného povstania, 
4.	1. september - Deň Ústavy Slovenskej republiky, 
5.	17. november - Deň boja za slobodu a demokraciu.

Štátne sviatky  v bodoch 1, 3, 4 a 5 sú venované historickým udalostiam, ktoré zohrali v dejinách Slovenskej republiky  najvýznamnejšie úlohy. Štátny sviatok v bode 2. je venovaný  slovanským vierozvestcom  svätému Cyrilovi a Metodovi, ktorí znamenali významný prínos  do slovenského kultúrneho a cirkevného diania. 
Štátne sviatky sú podľa § 2 ods. 1 zákona zároveň aj dňami pracovného pokoja. 

V zmysle § 2 ods. 2 zákona sú  ďalšími dňami pracovného pokoja okrem nedieľ aj nasledovné sviatky: 

1.	6. január - Zjavenie Pána (Traja králi a vianočný sviatok pravoslávnych kresťanov),
2.	Veľký piatok,
3.	Veľkonočný pondelok,
4.	1. máj - Sviatok práce,
5.	8. máj - Deň víťazstva  nad fašizmom,
6.	15. september - Sedembolestná Panna Mária,
7.	1. november - sviatok Všetkých svätých,
8.	24. december -  Štedrý deň,
9.	25. december - prvý sviatok  vianočný,
10.	 26. december -  druhý sviatok vianočný.

Sviatky v bodoch 1, 2, 3, 6, 7, 8, 9 a 10 sú sviatkami cirkevnými. Sviatok v bode 4. - Sviatok práce je tradične medzinárodne uznávaným dňom  úcty k práci. Sviatok v bode 5. - Deň víťazstva nad fašizmom je sviatkom oslavy konca II. svetovej vojny a zároveň víťazstva nad fašizmom; uznávaný je najmä v európskych štátoch. 

Dňa 18. decembra 2000 výmenou ratifikačných listín nadobudla platnosť Základná zmluva medzi Slovenskou republikou a Svätou stolicou. Z procesného hľadiska je Základná zmluva politickou medzinárodnou zmluvou prezidentského typu, ktorá má v zmysle čl. 7 ods. 5 Ústavy SR prednosť pred zákonmi SR. Základná zmluva v čl. 9 taxatívne uvádza sviatky, ktoré sú konštantne slávené v určitom dni kalendárneho roku, pričom názvoslovie zohľadňuje rímskokatolícku i gréckokatolícku tradíciu. Článok 9 teda obsahuje záväzok, že Slovenská republika bude rešpektovať ako dni pracovného pokoja nedele a tieto dni:
a) 1. január – slávnosť Bohorodičky Panny Márie, Obrezanie Pána a Bazila Veľkého,
b) 6. január – Zjavenie Pána, Bohozjavenie,
c) Veľký piatok,
d) Veľkonočný pondelok,
e) 5. júl – slávnosť svätých Cyrila a Metoda,
f) 15. september – slávnosť Sedembolestnej Panny Márie, Patrónky Slovenska,
g) 1. november – slávnosť Všetkých svätých,
h) 24. december – Štedrý deň,
i) 25. december – slávnosť Narodenia Pána,
j) 26. december – sviatok svätého Štefana, prvého mučeníka, Zbor presvätej  
   Bohorodičky.

Z uvedeného vyplýva, že v Slovenskej republike je spolu 15 zákonom upravených dní pracovného pokoja; z toho päť dní je uznaných za štátny sviatok, 10 dní je uznaných ako ďalšie dni pracovného pokoja. 

II. Pamätné dni

V zmysle § 3 zákona sú pamätné dni Slovenskej republiky

1.	25. marec - Deň zápasu za ľudské práva,
2.	13. apríl - Deň nespravodlivo stíhaných,
3.	4. máj - výročie úmrtia M. R. Štefánika,
4.	7. jún -  výročie Memoranda národa Slovenského,
5.	5. júl - Deň zahraničných Slovákov,
6.	17. júl - výročie  Deklarácie o zvrchovanosti Slovenskej republiky,
7.	4. august - Deň Matice slovenskej,
8.	9. september - Deň obetí holocaustu a rasového násilia,
9.	19. september - Deň vzniku Slovenskej národnej rady,
10.	6. október - Deň obetí Dukly, 
11.	27. október -  Deň černovskej tragédie,
12.	28. október -  Deň vzniku  samostatného česko-slovenského štátu,
13.	29. október -  Deň narodenia Ľudovíta Štúra,
14.	30. október - výročie Deklarácie slovenského národa,
15.	31. október - Deň reformácie,
16.	30. december - Deň vyhlásenia Slovenska za samostatnú cirkevnú provinciu. 

Pamätné dni nie sú sviatkami pracovného pokoja; Slovenská republika si nimi pripomína  významné udalosti v dejinách Slovenska alebo v dejinách  ľudských práv a slobôd. 

III. Záver

Z uvedeného vyplýva, že podľa zákona Národnej rady Slovenskej republiky č. 241/1993 Z. z. v znení neskorších predpisov  je v Slovenskej republike päť štátnych sviatkov, ktoré sú zároveň aj sviatkami pracovného pokoja, desať ďalších sviatkov pracovného pokoja (okrem nedieľ) a 16 pamätných dní, ktoré však nie sú sviatkami pracovného pokoja. 

Ministerstvo kultúry SR neodporúča v súčasnom období rozširovať počet štátnych sviatkov. V prípade, že by bola politická vôľa ustanoviť ďalší štátny sviatok, Ministerstvo kultúry SR    o d p o r ú č a vypustiť zo štátnych sviatkov 1. september – Deň Ústavy Slovenskej republiky,   tento ustanoviť ako pamätný deň Slovenskej republiky a za štátny sviatok ustanoviť  28. október.